අන්තර් විශ්වවිද්‍යාල ශිෂ්‍ය බල මණ්ඩලයේ කැඳවුම්කරුට ලංකාවේ කිසිම පිළිගත් විශ්වවිද්‍යාලයකට ඇතුළුවීම තහනම් කරමින් කොටුව මහේස්ත්‍රාත් තිළිණ ගමගේ මහතා ඊයේ (15) නියෝගයක් නිකුත් කළේය.රුහුණු විශ්වවිද්‍යාලයේ උප කුලපතිගේ ලිපියක් අධිකරණයට ඉදිරිපත් කරමින් කොළඹ අපරාධ කොට්ඨාසය පවසා සිටියේ සංජීව මනෝජ් කුමාර යන අයගේ ශිෂ්‍යභාවය අහෝසි කර ඇති බවය.මොහු නියෝජනය කරන ලද සංගමය ද පිළිගත් සංගමයක් නොවන බවට කොළඹ අපරාධ කොට්ඨාසය විශ්වවිද්‍යාල කොමිෂන් සභාව විසින් ඉදිරිපත් කළ ලිපියක්ද අධිකරණයට මෙහිදී ඉදිරිපත් කළේය.සංජීව බණ්ඩාරට ඇප ලබාදීමට තරයේ සිය විරෝධය පළ කළ කොළඹ අපරාධ කොට්ඨාසය, ඔහුට ඇප ලබාදෙන්නේ නම් සෑම ඉරුදිනකම අපරාධ කොට්ඨාසයට වාර්තා කරන ලෙසට නියෝගයක් ද නිකුත් කරන ලෙසට නියෝග කරන මෙන් අධිකරණයෙන් ඉල්ලා සිටියේය.මෙහිදී සැකකරු වෙනුවෙන් පෙනී සිටි නීතිඥවරු පවසා සිටියේ පොලිසියේ ආධාර ඇතිව සාමකාමීව මෙම උද්ඝෝෂණය පැවැත්වූ බවය.අදාළ කරුණු සලකා බැලූ මහේස්ත්‍රාත්වරයා ඔහු පෙර ඇප මත මුදා හැරීමට නියම කරමින් සෑම මසකම පළමු හා තෙවන ඉරුදින කොළඹ අපරාධ කොට්ඨාසයට වාර්තා කරන ලෙසත්, නීතිවිරෝධි ජනරාශියක සාමාජිකත්වය දැරීම, අනුබල දීම හා ආධාර කිරීම තහනම් කළ මහේස්ත්‍රාත්වරයා, විශ්වවිද්‍යාල සිසුවකු ලෙස නිසි පරිදි තහවුරු වනතෙක් ලංකාවේ කිසිම පිළිගත් විශ්වවිද්‍යාලයකට ඇතුළුවීම තහනම් කරමින් නියෝගයක් ද නිකුත් කළේය.තවද මෙම ඇප කොන්දේසි කඩ කළහොත් ඇප අවලංගු කොට විමර්ශන අවසන් වනතෙක් රක්‍ෂිත බන්ධනාගාරගත කරන බවට මහේස්ත්‍රාත්වරයා මෙහිදී නියම කළේය.කොළඹ කොටුව ප්‍රදේශයේ මහජනතාව අපහසුතාවයට ලක් කරමින් 2012/9/25 වන දින උද්ඝෝෂණයක් පැවැත්වීමේ සිද්ධිය සම්බන්ධයෙන් සැකකරුව ලක්‍ෂය බැගින් ශරීර ඇප දෙකක් මත අධිකරණය මුදාහැර තිබිණ..